Virallinen lehti nro C 370 , 21/12/1999 s. 0097



KIRJALLINEN KYSYMYS E-0732/99 esittäjä(t): Gerhard Schmid (PSE) komissiolle (29. maaliskuuta 1999) Aihe: Ydinvoimalat ja vuosituhannen vaihtumisen aiheuttama ongelma 1. Onko komissio ryhtynyt toimiin tukeakseen jäsenvaltioita ponnisteluissa vuoden 2000 aiheuttaman ongelman ratkaisemiseksi ydinvoimaloissa? Jos on, millaisista toimista on kyse? 2. Onko Phare:n ja Tacis:n ydinalan turvallisuus -ohjelman yhteydessä saatu tietoa siitä, miten vuoden 2000 aiheuttama ongelma aiotaan ratkaista Itä-Euroopan ydinvoimaloissa? Jos on, mitä johtopäätöksiä asiasta on tehty? Komission jäsenen Ritt Bjerregaardinkomission puolesta antama vastaus (6. toukokuuta 1999) 1. Kaikissa jäsenvaltioissa, joissa on toiminnassa olevia ydinvoimaloita, on käynnissä ohjelmia vuoteen 2000 liittyvien tietokoneongelmien käsittelemiseksi. Sääntelyviranomaiset tarkastavat näitä ohjelmia ja valvovat niiden toteuttamista. Suurin osa ydinvoimaloista on ilmoittanut olevansa valmiita vuoteen 2000 liittyvien tietokoneongelmien varalta kesäkuuhun 1999 mennessä. Komissio on saanut tietoja teollisuuden edustajilta toteutetuista toimista. Komissio on järjestänyt myös aiheeseen liittyviä keskusteluja jäsenvaltioiden sääntelyviranomaisten kanssa työryhmissä ja edistää näin hyvää sääntelykäytäntöä. Ei ole olemassa mitään ilmeistä syytä lisätä komission toimia ydinlaitosten vuoteen 2000 liittyvien ongelmien käsittelemiseksi, sillä ydinlaitokset ratkovat jo niitä. 2. Keski- ja Itä-Euroopan maat sekä uudet itsenäiset valtiot ovat myös saatujen tietojen mukaan valmistautuneet vuoteen 2000. Näyttää kuitenkin siltä, etteivät mahdollisten ongelmien tiedostaminen ja toimenpiteet ole kaikkialla samantasoisia. Maailman ydinenergian tuottajien järjestö (WANG) katsoo, että Tsekkiä, Slovakiaa ja Unkaria lukuun ottamatta mainituissa maissa on vaikea arvioida tämänhetkisen tiedon perusteella, onko vuoteen 2000 valmistauduttu riittävän hyvin. WANO kehottaakin kokeneita länsimaisia jäseniään lähettämään asiantuntijoita komennukselle Itä-Euroopan ydinvoimaloihin. Kansainvälinen atomienergiajärjestö (IAEA) suunnittelee arvioinnin toteuttamista seuraavien kolmen tai neljän kuukauden aikana. Arviointiryhmien on tarkoitus antaa kertomuksensa touko- tai kesäkuussa 1999. Silloin tarpeet tiedetään paremmin. Kun otetaan huomioon, että aikataulu on tiukka eikä yhteisöllä ole valtuutusta tehdä mitään aloitteita, komissio aikoo keskittää toimintansa lähinnä IAEA:n työn tukemiseen. Komissio aikoo hyödyntää mahdollisimman tehokkaasti TACIS-ohjelman paikan päällä toteutettavaa avustusohjelmaa yhteisön ydinlaitosten kautta, jotka integroidaan täysin IAEA:n suunnitelmaan. IAEA:n arviointiryhmän tukemisen lisäksi komissio aikoo tutkia, voitaisiinko osoittaa resursseja arviointiryhmän havaitsemien tarpeiden tyydyttämiseksi. Tällaista toimintaa toteuttaa jo yksi alihankkija TACIS-ohjelman paikan päällä toteutettavan avustusohjelman yhteydessä (Pietarin ydinvoimalaitoksessa). Komission pyynnöstä asia oli esillä myös marraskuussa 1998 pidetyssä WANOn viimeisimmässä paikan päällä toteutettavaa avustusohjelmaa koskevassa kokouksessa. Joulukuussa 1998 komissio pyysi TACIS-ohjelman paikan päällä toteutettavan avustusohjelman alihankkijoita varmistamaan, että yhteisön ohjelmien puitteissa toimitetuissa laitteissa otetaan huomioon vuoteen 2000 mahdollisesti liittyvät tietokoneongelmat. Komissio käynnisti vuoden 1999 alussa uuden kyselyn kaikista paikan päällä toteuttavaan avustusohjelmaan liittyvistä yhteisön energialaitosten toimista, minkä tarkoituksena on lisätä tietoisuutta. Viimeisimmissä asiaa koskevissa sopimuksissa on määräys asian käsittelemisestä yksilöidyissä laitoksissa. Komissio on tiedottanut asiasta myös Itä-Euroopan ydinalan sääntelyviranomaisille Concert-ryhmässä käydyissä keskusteluissa ja käsittelee parhaillaan Slovakian ja Bulgarian viranomaisilta tulleita tukitoimipyyntöjä. Komissio aikoo ottaa asian esille Eurooppa-neuvoston kokouksessa Kölnissä.